Agnoscant praesentes et futuri quod duo fratres, Petrus et Guinebaldus, manentes apud Sanctum Julianum de Brianeis, dereliquerunt sub jurejurando monasterio Marciniaci omnem calumniam quam faciebant in ecclesia praedicti martyris sancti Juliani; reliquerunt et ea quae in cimiterio vel in terris ejusdem ecclesiae habebant, sive calumniabantur. Parentes etiam eorumdem praedictorum fratrum, id est quinque fratres, videlicet Girbertus, Martinus, Albertus, Stephanus et Robertus qui vocantur Gundoardenses, ipsi etiam similiter sanctae Trinitati ad locum Marciniaci ubi manent sanctimoniales derelinquerunt quae possidebant sive calumniabantur ad integrum in ecclesia saepedicti sancti Juliani. Reliquerunt enim quicquid in cimiterio, quicquid in terris praedictae ecclesiae vel in ministerio ecclesiae ipsius habebant vel calumniabantur, id est marrigleriam. Hanc relictionem fecerunt sub sacramento sancto, quod fecerunt super aram sancti Ambrosii apud Salam, ut firmiter teneatur in aeternum, ac semetipsos fidejussores dederunt cum aliis quinque: nam Girbertus Gundoardus misit fidejussorem Joannem de Chazoto, Stephanus misit Robelinum de Prisi, Martinus Gundoardus misit Albertum de Fraxino, Albertus Gundoardus misit fidejussorem Stephanum Rogum pro hac re. Haec relictio facta est per auctoritatem et jussionem episcoporum Eduensis civitatis domni scilicet Norgaudi episcopi, qui hanc ecclesiam Marciniaco coenobio dedit, ejusque successoris domni Stephani episcopi, in manu domni Seguini prioris Marciniacensis et domni Wichardi ejus socii. Testes hujus rei domnus Petrus archipraesbyter; Girardus de Villum; Duran de Marchan nepos ejus; Raynerius Viridis; Rodulphus de Clocherio; Girar Orlut; Bernardus ipsius ecclesiae capellanus; Jocerandus de Centarbens.